Sandra Särav Teie e-kiri 29.01.2024

Majandus- ja Kommunikatsiooniministeerium

Suur-Ameerika 1 Meie *kuupäev digitaalallkirjas* nr 1-3/12-1

15165 Tallinn

Majanduspoliitika tagasiside

Austatud asekantsler,

Eesti Tööandjate Keskliidu nimel tunnustan Majandus- ja Kommunikatsiooniministeeriumi initsiatiivi majanduspoliitika sõnastamiseks. Leiame, et dokument on heal tasemel. Toome siiski välja mõned kommentaarid ettevõtjate poolt, et see oleks veel komplektsem ja konkreetsem:

1. Esimesse peatükki tuleks lisada põhimõte, et EL direktiivide ülevõtmisel ei lisata sinna põhjendamatuid kitsendusi, mis panevad Eesti ettevõtted ebavõrdsesse olukorda võrreldes teiste EL riikidega. See võiks olla ka üks mõõdikutest – ühtegi direktiivi pole üle võetud rangemal/koormavamal moel.
2. Peatükk 2: viidata võiks sellele, et enne uue regulatsiooni loomist kaalutakse, kas kõigile ettevõtetele uue koormise panemine ikka tegelikult ka lahendab probleemi. Näiteks vähendati töötamise registriga küll registreerimata töötamist, kuid asemele tekkis pettuslik osalise koormuse deklareerimine, vabatahtlike töötajate deklareerimine jne. Selge eesmärk peaks olema aruandluse vähendamine – mõõta tuleks, kui mitu aruannet ja andmevälja on suudetud kokku hoida.
3. Peatükk 2: aruandluse üks eesmärk peaks olema ka valdkondade läbipaistvuse suurendamine ehk bürokraatiast võiks olla ka ettevõtlusele kasu mõistliku ja võrreldava analüütika kaudu. See eeldab aga seda, et aruandluse metoodika on ühtne ja suudetakse vältida valeandmete esitamist.
4. Avalikke teenuseid tuleks innoveerida, konsolideerida, erasektorile delegeerida ja ebavajalikust loobuda, eesmärgiga pakkuda kvaliteetsemaid avalikke teenuseid väiksema tööjõukulu ja halduskoormusega. See on teises peatükis aruandluse vähendamise kontekstis olemas, kuid seda põhimõtet tuleks laiendada kogu avalikule sektorile ning vastu võtta konkreetne riigireformi tegevuskava, milles oleks [senisest](https://fin.ee/riigihaldus-ja-avalik-teenistus/riigihaldus/riigireform) rohkem ambitsiooni.
5. Peatükk 2: kiirem menetlus. Lubasid jms menetlevate ametnike kompetentsi tõstmine ja protsessi efektiivsuse tõstmine. Seda nii riigi kui omavalitsuste poolt. Saab mõõta menetluste aega, ametnike arvu menetluste arvu suhtes jne.
6. Peatükk 3: uute kohustuste/nõuete kehtestamisel tuleks edaspidi rohkem arvestada ka koolitusvajadusega. Nt on keskkonna- ja ESG-näitajate arvestajaid ning ka rohereformiks vajalikke insenere lähiaastatel kindlasti puudu.
7. Peatükk 3: Meie hinnangul vajavad haridusasutused kõigil haridustasemetel konsolideerimist, et parandada õppekvaliteeti ja efektiivsust. See aitaks ka õpetajatele kõrgemat palka maksta.
8. Peatükk 4: Ekspordis on teenuste ekspordil üha suurem osakaal, kuid suurem väljakutse Eesti majandusarengus on töötleva tööstuse arenguhüpe. Eesti töötleva tööstuse osakaal rahvuslikus kogutoodangus on väiksem kui Euroopa Liidu liikmesriikides keskmiselt, kuid hõive keskmisest suurem. See tähendab, et sektori lisandväärtuse tase/tootlikkus peab kasvama, ja kui seda eesmärki saavutada ei suudeta, on sotsiaalmajanduslik mõju väga suur. Hariduse, innovatsiooni ja ka neljandas – eksporditeemalises peatükis – on paljud asjakohased tegevused kirjas, kuid ehk tasuks töötleva tööstuse fookus konkreetsemalt sõnastada, et see sõnum jõuaks poliitikakujundajateni.
9. Dokumendis on 5. peatüki alapunktis 2.1 välisinvesteeringuid toetava ettevõtluskeskkonna all markeeritud ettevõtte tulumaksu erisuse säilitamine. Nõustume, et see on üks olulisemaid tugevusi Eesti maksusüsteemis, kuid teeme ettepaneku sõnastada ka eesmärk hoida maksupoliitikas tervikuna pikaajalist stabiilsust ja maksukoormus alla 34% SKP-st. Maksud on üks olulisi tegevuskulusid igat liiki ettevõtluse jaoks. Lisaks maksudele ja tööjõukulude tasemele tasuks mõõta (kasvõi projektipõhiselt) ka muude ettevõtluskulude taset, nt keskkonnatasud, aktsiisid**,** tegevuslubade saamisega seonduvad kulud jm halduskoormust.
10. 6. peatüki 4. punkti alla võiks uute tehnoloogiate kasvulava kujundamiseks lisada tehnoloogiamahukate investeeringute toetamise ja meelitamise. Eesti töötlev tööstus on heaks rakendusbaasiks ka juba mujal kasutusel olevale kõrgtehnoloogiale.
11. Peatükk 7: tuleks adresseerida, et toetuste fookus peaks olema suure mõjuga innovatsioonil, sh skaleerimispotentsiaal kodumaistes ettevõtetes nende konkurentsivõime tõstmiseks.
12. Peatükk 8: meie hinnangul on puudu ringmajandus kui ressursiallikas. Ringmajandus on markeeritud 9. peatükis, kuid looduskaitselisele fookusele tuleks lisada ka väärindamine (piirangu asemel rääkida võimalusest).
13. 8. peatükis on selgitavas tekstis õigesti markeeritud ka juhitavate tootmisvõimsuste ja salvestusvõimsuste olulisus. Teeme ettepaneku vastavad tegevused ka alapunktidena kirja panna. Kogemus näitab, et vähemalt lühiajalises perspektiivis ei saa ainult välisühendustele ja taastuvenergiale loota, kui eesmärk on konkurentsivõimelise hinnaga energiaga varustuskindlus.
14. 8. peatükis tuleks markeerida ka investeeringute pikaajalisema plaani loomine taristuehitajatele, et tagada vajalik kvaliteet ja investeerimiskindlus läbi aastate. Samuti tuua pilti välisühendused – lisaks lennuühendustele ka sadamad ja raudtee.
15. Peatükk 9: Ettevõtjad vajaksid tuge ESG raporteerimise metoodika ja vastavate standardite juurutamisega, et aruandlus oleks lihtne ja standardne/võrreldav.
16. Rohereform tervikuna peab olema majanduse jaoks konkurentsivõimet arvestav, selleks peab olema teadmuspõhine plaan, kuidas seda saavutada. Kuigi see on kirjas Euroopa Rohelise Kokkuleppe eesmärkide hulgas, ei leia see põhimõte veenvat kajastust tänastes tegevustes. Teeme ettepaneku see sõnastada nt 9. peatüki 1. punktis.
17. Peatükis 9 nõustume Väärtuspõhiste riigihangete mõõdikuga, kuid see on aktuaalne ka teistes peatükkides, nt üldine ettevõtluskeskkond, investeeringud ja innovatsioon. Seda eeldusel, et riigihangetel ei saa edukalt kandideerida ebareaalselt madalad hinnapakkumised, kuhu pole arvestatud maksukoormust või turutingimustel palku, või kus pakutakse lahendusi, mis juba mõne aasta pärast pole enam konkurentsivõimelised või on konkureerivatest pakkumistest kulukamad lisanduvate kulude tõttu.
18. Fiskaalpoliitika osas ei ole küll eraldi peatükki, aga selles valdkonnas tuleks tagasi pöörduda pikaajaliselt tasakaalus eelarve põhimõtete juurde, et headel aegadel püsikulusid ülejõukäivale tasemele mitte tõsta ja võimaldada rasketel aegadel kontratsüklilist fiskaalpoliitikat. Lähiperspektiivis peaks järsult kasvanud riigikaitseliste investeeringute puhul eelistama tegevusi, mis tugevdavad kodumaise kaitsetööstuse jt ettevõtete konkurentsivõimet, st sisehanked ja kaitsetööstuse iseseisva tootmisvõimekuse toetamine. See toetab nii lisandväärtuse kasvu, ekspordivõimekust kui kaitsevõimet.
19. Juhime tähelepanu, et mitmed tegevused majanduspoliitikas on üksteist toetavad ega ole eraldivõetuna tulemuslikud. Näiteks on madal haldus- ja maksukoormus ning usaldusväärne ettevõtluskeskkond oluline ka ekspordi arendamiseks, välisinvesteeringute ja innovatsiooni toetamiseks. Samuti on arenguks ja ettevõtluseks oluline kvaliteetse tööjõu piisav pakkumine, mis on dokumendi 3. peatükis Teie poolt väga hästi sisustatud.

Kokkuvõttes toetame Teie koostatud majanduspoliitika põhimõtteid. Aga, arvestades selles loetletud ülesannete rohkust, tuleks kaaluda täpsema fookuse ja prioriteetide selgemat valikut. Samuti vajab täiendavat tööd mõõdikute valik.

Soovime igati kaasa aidata majanduspoliitika ellu rakendamisele, et see sarnaselt mitmetele arengukavadele tolmu koguma ei jääks, vaid et seda tajutaks valitsuse ühise plaanina, mis on oluline kõigile ministeeriumidele ja poliitikutele. See eeldab konkreetse tegevus- ja ajakava kokku leppimist ning vastutuse võtmist.

Lugupidamisega

*/allkirjastatud digitaalselt/*

Arto Aas

Tegevjuht